作者：袁去华
词牌/韵律：六州歌头

paragraphs: 柴桑高隐，邱壑岁寒姿。
北窗下，羲黄上，古人期。
俗人疑。
束带真难事，赋归去，吾庐好，斜川路，携筇杖，看云飞。
六翮冥冥高举，青霄外、矰缴何施。
且流行坎止，人世任相违。
采菊东篱。
正悠然、见南山处，无穷景，与心会，有谁知。
琴中趣，杯中物，醉中诗。
可忘机。
一笑骑鲸去，向千载，赏音稀。
嗟倦翼，瞻遗像，是吾师。
门外空馀衰柳，摇疏翠、斜日辉辉。
遣行人到此，感叹不胜悲。
物是人非。